**DĖL KULTŪRINĖS VEIKLOS SKLAIDOS IR KOKYBĖS GERINIMO VEIKLŲ FINANSAVIMO IŠ ROKIŠKIO RAJONO SAVIVALDYBĖS BIUDŽETO LĖŠŲ TVARKOS APRAŠO PATVIRTINIMO**

2022 m. liepos 29 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, Rokiškio rajono savivaldybės biudžeto sudarymo, vykdymo ir atskaitomybės tvarkos aprašo, patvirtinto Rokiškio rajono savivaldybės tarybos 2022 m. gegužės 27 d. sprendimu Nr. TS-142 „Dėl Rokiškio rajono savivaldybės biudžeto sudarymo, vykdymo ir atskaitomybės tvarkos aprašo patvirtinimo“, 64 punktu, Rokiškio rajono savivaldybės taryba n u s p r e n d ž i a:

Patvirtinti Kultūrinės veiklos sklaidos ir kokybės gerinimo veiklų finansavimo iš Rokiškio rajono savivaldybės biudžeto lėšų tvarkos aprašą (pridedama).

Sprendimas per vieną mėnesį gali būti skundžiamas Regionų apygardos administraciniam teismui, skundą (prašymą) paduodant bet kuriuose šio teismo rūmuose, Lietuvos Respublikos administracinių bylų teisenos įstatymo nustatyta tvarka.

Savivaldybės meras Ramūnas Godeliauskas

Irena Matelienė

Rokiškio rajono savivaldybės tarybai

**TEIKIAMO SPRENDIMO PROJEKTO „DĖL KULTŪRINĖS VEIKLOS SKLAIDOS IR KOKYBĖS GERINIMO VEIKLŲ FINANSAVIMO IŠ ROKIŠKIO RAJONO SAVIVALDYBĖS BIUDŽETO LĖŠŲ TVARKOS APRAŠO PATVIRTINIMO“**

**AIŠKINAMASIS RAŠTAS**

2022-07-29

Rokiškis

**Sprendimo projekto tikslai ir uždaviniai.** Patvirtinti Kultūrinės veiklos sklaidos ir kokybės gerinimo veiklų finansavimo iš Rokiškio rajono savivaldybės biudžeto lėšų tvarkos aprašą.

**Teisinio reguliavimo nuostatos.** Lietuvos Respublikos vietos savivaldos įstatymas.

**Sprendimo projekto esmė.** Kultūrinės veiklos sklaidos ir kokybės gerinimo veiklų finansavimo iš Rokiškio rajono savivaldybės biudžeto lėšų tvarkos aprašas iki šiol reglamentavo ir kultūros ir meno sklaidos projektų finansavimą. Šis teisės aktas buvo tvirtinamas Rokiškio rajono savivaldybės administracijos direktoriaus įsakymais (paskutinis pakeitimas – Rokiškio rajono savivaldybės administracijos direktoriaus 2021 m. gegužės 10 d. įsakymu Nr. AV-474). Rokiškio rajono savivaldybės tarybai 2022 m. gegužės 27 d. patvirtinus Rokiškio rajono savivaldybės biudžeto sudarymo, vykdymo ir atskaitomybės tvarkos aprašą, Aprašo 64 punktas nustato, kad tikslinės paskirties lėšų naudojimo aprašus tvirtina savivaldybės taryba.

Šiuo sprendimu tvirtinamame tvarkos apraše atlikti tokie pakeitimai:

1. įvardintos ir kitos su šia strategine priemone susijusios veiklos: kultūros specialistų, kultūros nevyriausybinių organizacijų, menininkų kvalifikacijos tobulinimo kasmetinio renginio (metodinės dienos) organizavimas; kultūros srities socialinių tyrimų vykdymas; kultūros projektų konkursams tiekiamų paraiškų vertinimo konsultacinių, ekspertinių paslaugų įsigijimas; kūrybos produktų pristatymų organizavimas be konkurso, kai Savivaldybės vardu priimamas kvietimas dalyvauti renginyje;

2. atsižvelgiant į Rokiškio rajono savivaldybės administracijos savarankiškųjų ir valstybinių funkcijų vykdymo vidaus audito ataskaitos rekomendacijas, buvo tikslinami vertinimo kriterijai ir balų įverčiai;

3. konkursų proceso stebėsenos ir diskusijų su kultūros bendruomene sąlygoti pakeitimai:

3.1. siekiant užtikrinti lygias galimybes visiems pareiškėjams, įrašoma nuostata, jog pareiškėjų konsultavimas ir paraiškos turinio koregavimas galimi tik iki paraiškų priėmimo paskutinės dienos. O pasibaigus paraiškų priėmimui, paraiškos turinio pareiškėjai keisti nebegali. Po administracinio patikrinimo, gali būti pridėti tik su paraiška nepateikti būtini dokumentai;

3.2. siekiant kultūros įstaigoms ir menininkams suteikti galimybę pretenduoti į aukštos kokybės sklaidos renginius, į kuriuos registracijos anketa pildoma 6 mėn. ir anksčiau, įrašoma nuostata, jog vienų kalendorinių metų sklaidos projektams finansuoti bus rengiami du konkursas, kurių pirmasis organizuojamas paskutinį ketvirtį prieš aktualius veiklos metus.

Kitos tvarkos apraše atliktos teisės akto tobulinimui reikalingos techninės korekcijos, kurios finansavimo būdo, tikslinės naudos gavėjų, kitų veiklų įgyvendinimo bei koordinavimo tvarkos nekeičia.

**Laukiami rezultatai.** Reglamentavimas atitinka teisės reikalavimus.

**Finansavimo šaltiniai ir lėšų poreikis**. Papildomų lėšų nereikės.

**Suderinamumas su Lietuvos Respublikos galiojančiais teisės norminiais aktais.** Projektas neprieštarauja galiojantiems teisės aktams.

**Antikorupcinis vertinimas.** Teisės akte nenumatoma reguliuoti visuomeninių santykių, susijusių su LR korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Komunikacijos ir kultūros skyriaus vedėja Irena Matelienė